ประกาศคณะกรรมการบรรษัทบริหารสินทรัพย์ไทย เรื่อง หลักเกณฑ์ วิธีการและเงื่อนไขการตีราคาทรัพย์สินโอนชำระหนี้

ประกาศคณะกรรมการบรรษัทบริหารสินทรัพย์ไทย

ประกาศคณะกรรมการบรรษัทบริหารสินทรัพย์ไทย
เรื่อง
หลักเกณฑ์ วิธีการและเงื่อนไขการตีราคาทรัพย์สินโอนชำระหนี้

อาศัยอำนาจตามมาตรา ๑๘ มาตรา ๔๒ มาตรา ๕๗ ประกอบกับมาตรา
๕๘ แห่งพระราชกำหนดบรรษัทบริหารสินทรัพย์ไทย คณะกรรมการบรรษัทบริหารสินทรัพย์ไทยจึงมีมติในการประชุม
ครั้งที่ ๙/๒๕๔๔ เมื่อวันที่ ๒๘ กันยายน ๒๕๔๔ กำหนดหลักเกณฑ์ วิธีการและเงื่อนไขการตีราคาทรัพย์สินโอนชำระหนี้ให้ใช้บังคับ
ดังต่อไปนี้

๑.  วัตถุประสงค์
หลักเกณฑ์ วิธีการและเงื่อนไขการตีราคาทรัพย์สินโอนชำระหนี้มีวัตถุประสงค์เพื่อกำหนดแนวทางให้
บสท. ลูกหนี้ ผู้ค้ำประกัน และผู้เกี่ยวข้องอื่นๆ นำไปใช้ปฏิบัติ ในกรณีที่ลูกหนี้ในสินทรัพย์ด้อยคุณภาพที่สถาบันการเงินต่างๆ
ได้โอนมายัง บสท. มีความประสงค์จะขอตีราคาทรัพย์สินที่เป็นหลักประกันจำนอง จำนำ หรือวางเป็นประกัน
หรือทรัพย์สินอื่นใดที่ บสท. เห็นควรให้รับตีราคาโอนชำระหนี้ ซึ่งเมื่อได้มีการตีราคาทรัพย์สินดังกล่าวโอนชำระหนี้ให้แก่
บสท. แล้ว ในบางกรณีอาจจะมีผลทำให้ลูกหนี้และผู้ค้ำประกันหลุดพ้นจากการชำระหนี้

๒.  คำนิยาม
ในหลักเกณฑ์ วิธีการและเงื่อนไขฉบับนี้ คำต่อไปนี้จะมีความหมาย
ดังต่อไปนี้
การประเมินราคา หมายถึง
การประเมินมูลค่าทรัพย์สินที่ดำเนินการโดยผู้ประเมินราคาอิสระ
ผู้ประเมินราคาอิสระ หมายถึง
นิติบุคคลหรือบุคคลธรรมดาที่ประกอบธุรกิจให้บริการประเมินราคาทรัพย์สินที่มีวัตถุประสงค์
เพื่อสาธารณะและไม่เป็นผู้ที่เคยถูกธนาคารแห่งประเทศไทย หรือสำนักงานคณะกรรมการกำกับหลักทรัพย์และตลาดหลักทรัพย์ประกาศยกเลิกรายชื่อให้เป็นผู้ชำนาญการประเมินราคาทรัพย์สินของสถาบันการเงิน
หรือไม่เป็นผู้ประเมินราคาที่ บสท. ไม่อนุญาตให้ทำการประเมินราคา

๓.  เงื่อนไขทั่วไป
บสท. กำหนดเงื่อนไขทั่วไปในการตีราคาทรัพย์สินโอนชำระหนี้
ดังนี้
๓.๑  บสท. สงวนสิทธิในการเลือกทรัพย์สินที่นำมาตีราคาโอนชำระหนี้ให้แก่
บสท.
๓.๒  บสท. จะรับตีราคาทรัพย์สินโอนชำระหนี้ในราคาเท่ากับยอดหนี้คงค้างและจะไม่พิจารณาคืนส่วนเกินของมูลค่าให้แก่ผู้ที่นำทรัพย์สินมาตีราคาโอนชำระหนี้
ในกรณีที่ทรัพย์สินดังกล่าวมีมูลค่าสูงกว่ายอดหนี้คงค้างของลูกหนี้
๓.๓  ลูกหนี้จะต้องเป็นผู้รับผิดชอบในค่าใช้จ่ายที่เกี่ยวข้องกับการประเมินราคาทั้งหมด

๔.  การตีราคาทรัพย์สินโอนชำระหนี้
๔.๑  ประเภททรัพย์สินที่สามารถนำมาตีราคาโอนชำระหนี้
ทรัพย์สินที่ บสท. จะพิจารณาให้มีการตีราคาโอนชำระหนี้ได้นั้น
ต้องเป็นทรัพย์สิน ดังต่อไปนี้
(ก)  เงินสด หรือเงินฝาก
(ข)  ที่ดิน
(ค)  สิ่งปลูกสร้าง
(ง)  หลักทรัพย์ที่มีการซื้อขายในตลาดหลักทรัพย์แห่งประเทศไทย
(จ)  หลักทรัพย์ที่ไม่มีการซื้อขายในตลาดหลักทรัพย์แห่งประเทศไทย
(ฉ)  ตราสารหนี้ที่ออกโดยภาครัฐ เช่น พันธบัตรรัฐบาล
พันธบัตรรัฐวิสาหกิจ
ตั๋วเงินคลัง
เป็นต้น
(ช)  ตราสารหนี้ที่ออกโดยภาคเอกชน เช่น หุ้นกู้ เป็นต้น
(ซ)  ทรัพย์สินอื่นใดที่คณะกรรมการบริหาร บสท. เห็นสมควร
ในกรณีที่มีผู้บุกรุกหรือผู้ครอบครองทรัพย์สิน (ข)
และ (ค) ลูกหนี้หรือผู้ที่นำทรัพย์สินมาตีราคาโอนชำระหนี้ให้แก่ บสท. จะต้องดำเนินการให้ผู้บุกรุก
หรือผู้ครอบครองนั้นออกจากทรัพย์สินดังกล่าวก่อน บสท.
จึงจะพิจารณารับตีราคาโอนชำระหนี้ของทรัพย์สินนั้นๆ
๔.๒  ราคาของทรัพย์สินในการรับตีราคาโอนชำระหนี้
ภายใต้เงื่อนไขที่ระบุไว้ในข้อ ๕.๑ และข้อ ๕.๒ ของหลักเกณฑ์นี้
ราคาทรัพย์สินที่ บสท. จะรับในการตีราคาโอนชำระหนี้ ให้ใช้ราคา ดังนี้
(ก)  หากลูกหนี้หรือผู้ค้ำประกันประสงค์จะตีราคาทรัพย์สินที่ระบุไว้ในข้อ
๔.๑ (ก) โอนชำระหนี้ให้แก่ บสท. ราคาของทรัพย์สินดังกล่าวที่ บสท. จะรับในการตีราคาโอนชำระหนี้
จะเป็นราคาเท่ากับมูลค่าของเงินสดหรือเงินฝากนั้นๆ ได้
(ข)  หากลูกหนี้หรือผู้ค้ำประกันประสงค์จะตีราคาทรัพย์สินที่ระบุไว้ในข้อ
๔.๑ (ข) และ (ค) โอนชำระหนี้ให้แก่ บสท. ราคาของทรัพย์สินดังกล่าวที่ บสท. จะรับในราคาการโอนชำระหนี้
จะเป็นราคาเท่ากับราคาที่มีการซื้อจริงหรือราคาขายทอดตลาดในขณะนั้น ยกเว้นกรณีที่ไม่สามารถหาราคาดังกล่าวได้
หรือคณะกรรมการบริหารหรืออนุกรรมการที่คณะกรรมการบริหารมอบอำนาจให้มีความเห็นว่าสมควรให้ใช้ราคาประเมิน
โดยผู้ประเมินราคาอิสระได้ บสท. จะพิจารณารับตีราคาทรัพย์สินดังกล่าวโอนชำระหนี้ในราคาเท่ากับร้อยละ
๗๐ (เจ็ดสิบ) ของราคาประเมิน โดยผู้ประเมินราคาอิสระ
(ค)  หากลูกหนี้หรือผู้ค้ำประกันประสงค์จะตีราคาทรัพย์สินที่ระบุไว้ในข้อ
๔.๑ (ง) โอนชำระหนี้ให้แก่ บสท. ราคาของทรัพย์สินดังกล่าวที่ บสท. จะรับในการตีราคาโอนชำระหนี้จะเป็นราคาไม่เกินราคาปิดที่มีการซื้อขายในตลาดหลักทรัพย์แห่งประเทศไทยเฉลี่ย
๓๐ (สามสิบ) วัน ก่อนวันที่มีการตีราคาโอนชำระหนี้ หรือราคาปิดล่าสุดที่มีการซื้อขายในตลาดหลักทรัพย์แห่งประเทศไทยก่อนวันรับตีราคาทรัพย์สินดังกล่าวโอนชำระหนี้
ตามราคาใดที่ต่ำกว่า ทั้งนี้ การพิจารณารับตีราคาทรัพย์สินโอนชำระหนี้ตามข้อนี้ ให้ขึ้นอยู่กับดุลยพินิจของคณะกรรมการบริหาร
บสท.
(ง)  หากลูกหนี้หรือผู้ค้ำประกันประสงค์จะตีราคาทรัพย์สินที่ระบุไว้ในข้อ
๔.๑ (จ) โอนชำระหนี้ให้แก่ บสท. และราคาของทรัพย์สินดังกล่าวที่ บสท. จะรับในการตีราคาโอนชำระหนี้
ให้ขึ้นอยู่กับดุลยพินิจของคณะกรรมการบริหาร บสท.
(จ)  หากลูกหนี้หรือผู้ค้ำประกันประสงค์จะตีราคาทรัพย์สินที่ระบุไว้ในข้อ
๔.๑ (ฉ) โอนชำระหนี้ให้แก่ บสท. ราคาของทรัพย์สินดังกล่าวที่ บสท. จะรับในการตีราคาโอนชำระหนี้
จะเป็นราคาเท่ากับราคาตลาด ณ วันที่มีการตีราคาทรัพย์สินดังกล่าวโอนชำระหนี้
(ฉ)  หากลูกหนี้หรือผู้ค้ำประกันประสงค์จะตีราคาทรัพย์สินที่ระบุไว้ในข้อ
๔.๑ (ช) โอนชำระหนี้ให้แก่ บสท. ราคาของทรัพย์สินดังกล่าว ที่ บสท. จะรับในการตีราคาโอนชำระหนี้
จะเป็นราคาเท่ากับร้อยละ ๘๐ (แปดสิบ) ของราคาปิดล่าสุดที่มีการซื้อขายในตลาดตราสารหนี้ก่อนวันรับตีราคาทรัพย์สินดังกล่าวโอนชำระหนี้
แต่หากไม่มีการซื้อขายภายใน ๓๐ (สามสิบ) วัน ก่อนวันโอน ให้ใช้ราคาอ้างอิงจาก Indicative
Yield ที่กำหนดโดย Dealers เป็นราคาที่
บสท. จะรับในการตีราคาโอนชำระหนี้
(ช)  หากลูกหนี้หรือผู้ค้ำประกันประสงค์จะตีราคาทรัพย์สินที่ระบุไว้ในข้อ
๔.๑ (ซ) โอนชำระหนี้ให้แก่ บสท. ราคาของทรัพย์สินดังกล่าวที่ บสท. จะรับในการตีราคาโอนชำระหนี้
จะเป็นราคาตามที่คณะกรรมการบริหาร บสท. กำหนดเป็นกรณีๆ ไป

๕.  การประเมินราคา
๕.๑  เกณฑ์ในการคัดเลือกผู้ประเมินราคาอิสระ
๕.๑.๑  การประเมินราคาทรัพย์สินตามหลักเกณฑ์นี้ให้ใช้ผู้ประเมินราคาอิสระ
๑ (หนึ่ง) ราย ตามรายชื่อที่สำนักงานคณะกรรมการกำกับหลักทรัพย์และตลาดหลักทรัพย์ ได้ให้ความเห็นชอบและประกาศ
ณ วันที่ต้องมีการประเมินราคาของทรัพย์สินดังกล่าว เป็นผู้ประเมินราคาของทรัพย์สินตามหลักเกณฑ์
วิธีการและเงื่อนไขนี้
๕.๑.๒  กรณีที่มีเหตุอันควร ซึ่งทำให้ไม่สามารถใช้ผู้ประเมินราคาอิสระตามเกณฑ์ข้อ ๕.๑.๑ ก็ให้ใช้ผู้ประเมินราคาอิสระ ๑ (หนึ่ง) ราย ที่เป็นสมาชิกของสมาคมนักประเมินราคาอิสระไทยหรือสมาคมผู้ประเมินค่าทรัพย์สินแห่งประเทศไทย
โดยความเห็นชอบของ บสท. เป็นผู้ประเมินราคาของทรัพย์สิน ตามหลักเกณฑ์ วิธีการและเงื่อนไขนี้ก็ได้
๕.๑.๓  ในกรณีที่ต้องมีการประเมินมูลค่าของกิจการเพื่อหาราคาของหลักทรัพย์ที่ไม่มีการซื้อขายในตลาดหลักทรัพย์แห่งประเทศไทย
ให้ใช้ที่ปรึกษาทางการเงิน ๑ (หนึ่ง) ราย ตามรายชื่อที่สำนักงานคณะกรรมการกำกับหลักทรัพย์และตลาดหลักทรัพย์ได้ให้ความเห็นชอบและประกาศ
ณ วันที่ต้องมีการประเมินมูลค่าของกิจการเป็นผู้ประเมินมูลค่าของกิจการ
ทั้งนี้ บสท. จะสงวนสิทธิ์ในการขอเปลี่ยนผู้ประเมินราคาอิสระหรือที่ปรึกษาทางการเงิน ถ้าพิจารณาแล้วเห็นว่าไม่เหมาะสม
๕.๒  วิธีการประเมินราคา
ในการประเมินราคาทรัพย์สินตามหลักเกณฑ์ วิธีการและเงื่อนไขนี้
ผู้ประเมินราคาจะต้องทำการประเมินราคา
(ก)  โดยใช้วิธีการที่เหมาะสมกับประเภทและลักษณะของทรัพย์สินที่จะทำการประเมินราคา
(ข)  โดยใช้วิธีปฏิบัติและดำเนินการตามมาตรฐานการประเมินราคาของสมาคมนักประเมินราคาอิสระไทย
หรือสมาคมผู้ประเมินค่าทรัพย์สินแห่งประเทศไทย
(ค)  ด้วยจรรยาบรรณซึ่งผู้มีวิชาชีพประเมินราคาพึงต้องปฏิบัติ
๕.๓  ระยะเวลาในการประเมินราคา
ระยะเวลาที่ใช้ในการประเมินราคาทรัพย์สิน ตามหลักเกณฑ์
วิธีการและเงื่อนไขนี้
จะพิจารณาเป็นรายกรณี
โดยระยะเวลาเบื้องต้นที่ใช้จะต้องไม่เกิน ๖๐ (หกสิบ) วัน ทั้งนี้ ระยะเวลาดังกล่าวอาจขยายได้
ตามที่กรรมการผู้จัดการ บสท. เห็นสมควร

๖.  การตีราคาทรัพย์สินโอนชำระหนี้
ตามมาตรา ๔๒
การตีราคาทรัพย์สินโอนชำระหนี้ตามมาตรา ๔๒ ให้ บสท.
สามารถรับตีราคาทรัพย์สินของลูกหนี้ที่จำนอง หรือจำนำไว้เป็นประกันหนี้ในสินทรัพย์ด้อยคุณภาพ
โอนชำระหนี้ให้แก่ บสท. ตามหลักเกณฑ์นี้ ซึ่งเมื่อลูกหนี้ได้มีการตีราคาทรัพย์สินดังกล่าวโอนชำระหนี้ให้แก่
บสท. แล้ว ทำให้ยอดหนี้คงค้าง ณ วันที่มีการตีราคาทรัพย์สินดังกล่าวโอนชำระหนี้หมดสิ้นไป
ให้ลูกหนี้และผู้ค้ำประกันเป็นอันหลุดพ้นจากการชำระหนี้

๗.  ผู้ค้ำประกันยอมตนชำระหนี้ส่วนที่เหลือ
ซึ่งมีผลให้ลูกหนี้และ/หรือผู้ค้ำประกันหลุดพ้น ตามมาตรา ๕๘ วรรคสาม
ในกรณีที่ผู้ค้ำประกันประสงค์จะขอตีราคาทรัพย์สินที่เป็นของตนหรือของบุคคลอื่น
โอนชำระหนี้ให้แก่ บสท. ซึ่งเมื่อผู้ค้ำประกันได้มีการตีราคาทรัพย์สินดังกล่าวโอนชำระหนี้ให้แก่
บสท. แล้ว จะมีผลทำให้ลูกหนี้หรือผู้ค้ำประกันหลุดพ้นจากการชำระหนี้ ตามมาตรา ๕๘ วรรคสามนั้น
บสท. กำหนดเงื่อนไขไว้ ดังนี้
(ก)  จะต้องเป็นทรัพย์สินที่ บสท. กำหนดตามข้อ ๔.๑
(ข)  ราคาของทรัพย์สินในการตีราคาโอนชำระหนี้ตามข้อนี้
จะต้องมีมูลค่าไม่น้อยกว่า ๒/๓ (สองในสาม)
ของจำนวนหนี้คงค้างชำระทั้งหมดของลูกหนี้หลังปรับโครงสร้างหนี้ ทั้งนี้ การหาราคาของทรัพย์สินในการตีราคาโอนชำระหนี้ดังกล่าว
จะต้องปฏิบัติภายใต้หลักเกณฑ์ วิธีการและเงื่อนไขนี้
(ค)  ลูกหนี้หรือผู้คํ้าประกันจะต้องเป็นผู้รับผิดชอบค่าใช้จ่ายในการประเมินราคาทรัพย์สินดังกล่าว

หลักเกณฑ์ วิธีการและเงื่อนไขนี้ ให้ประกาศใช้ตั้งแต่บัดนี้เป็นต้นไป[๑]

ประกาศ
ณ วันที่ ๒๕ ตุลาคม พ.ศ. ๒๕๔๔
เชาวน์
สายเชื้อ
ประธานกรรมการบรรษัทบริหารสินทรัพย์ไทย

นันทนา/ผู้จัดทำ
๒  มีนาคม  ๒๕๔๙

[๑] ราชกิจจานุเบกษา
เล่ม ๑๒๓/ตอนที่ ๑๖ ง/หน้า ๑๓๖/๒๓ กุมภาพันธ์ ๒๕๔๙